Coca-Cola á Íslandi styrkir Rauða krossinn á Íslandi ! Coca-Cola European Partners Iceland styrkir Rauða krossinn á Íslandi Coca-Cola European Partners á Íslandi styrkir innanlandsstarf Rauða krossins með með árlegum fjárstuðningi til næstu þriggja ára og er þar með einn helsti bakhjarl Rauða krossins innanlands . Á meðfylgjandi mynd eru Einar Snorri Magnússon forstjóri Coca-Cola European Partners á Íslandi og Kristín S. Hjálmtýsdóttir framkvæmdastjóri Rauða krossins . Styrkurinn rennur til þriggja verkefna , neyðarvarna Rauða krossins innanlands , Hjálparsíma Rauða krossins 1717 og í tómstundasjóð flóttafólks . Á Hjálparsímanum 1717 og netspjallinu veita sjálfboðaliðar virka hlustun og ráðgjöf um samfélagsleg úrræði til fólks á öllum aldri sem þarf á stuðningi að halda , t.d. sökum þunglyndis , kvíða eða sjálfsvígs-hugsana . Ekkert vandamál er of stórt eða lítið fyrir Hjálparsímann 1717 og netspjallið og ekkert er honum óviðkomandi . Neyðarvarnir Rauða krossins eru eitthvað mikilvægasta verkefni félagsins á Íslandi . Hundruðir sjálfboðaliða eru til taks allan sólarhringinn ef hamfarir eða önnur áföll dynja yfir . Sjálfboðaliðar hafa mismunandi sérþekkingu , m.a. í stjórnun aðgerða , uppsetningu fjöldahjálparstöðva og í að veita sálrænan stuðning og skyndihjálp þegar mikið liggur við . Þegar hættuástand skapast vegna náttúruhamfara eða annarra stórslysa fer neyðarvarnarkerfi Rauða krossins í gang . Hlutverk Rauða krossins í almannavörnum ríkisins er fjöldahjálp og félagslegt hjálparstarf sem felst einkum í því að útvega fæði , klæði og húsaskjól og veita upplýsingar til fólks á neyðarstundu . Tómstundasjóði flóttafólks er ætlað að styðja börn flóttafólks búsettu hér á landi til að stunda tómstundir sem ekki fæst styrkur fyrir annars staðar . Tómstundir eru afskaplega mikilvægar fyrir þroska og getu barna og afskaplega mikilvægar til gagnkvæmrar aðlögunar í samfélaginu . Styrkurinn er liður í samfélagslegri ábyrgð Coca-Cola European Partners og sameiginlegri sjálfbærniáætlun félagsins og The Coca-Cola Company í Vestur-Evrópu . Í henni segir m.a. um samfélagið „ við ætlum að vera afl til góðra verka og berjast fyrir fjölbreytni og virkri þátttöku allra í samfélaginu “ . „ Styrkurinn nýtist okkur afskaplega vel . Það er mikilvægt að tryggja góðar neyðarvarnir hringinn í kringum landið eins og sást í óveðrinu í síðustu viku sem og starfsemi Hjálparsímans 1717 en ekki síst að efla nýja íbúa landsins til dáða og fá börnin til að taka þátt í tómstundastarfi “ sagði Kristín S. Hjálmtýsdóttir framkvæmdastjóri Rauða krossins við undirritun samningsins . Styrkurinn til Rauða krossins styður við Heimsmarkmið Sameinuðu þjóðanna nr. 1 um enga fátækt , 3 um heilsu og vellíðan og 4 um menntun fyrir alla .